Valdís Þóra mun mæta til keppni á Íslandsmótinu í höggleik Golfspekingar hafa velt því fyrir sér að undanförnu af hverju ríkjandi Íslandsmeistari kvenna í höggleik í golfi , Valdís Þóra Jónsdóttir GL , hafi ekki tekið þátt í Eimskipsmótaröðinni það sem af er sumri . Meðal annars er hún ekki með á Íslandsmótinu í holukeppni sem fram fer í Borgarnesi um helgina . Ástæðan fyrir þessu er sú að Valdís Þóra er nú að ljúka námi við Texas State University og kemst því ekki til keppni hér á landi fyrr en eftir miðjan júlí . Valdís Þóra hefur á liðnu ári tekið þátt í öflugum golfmótum í Bandaríkjunum og sigraði meðal annars á háskólamóti í USA síðasta haust . Valdís Þóra kveðst í samtali við Skessuhorn vera í góðu formi og mun mæta til keppni og gera tilraun til að verja Íslandsmeistaratitil sinn í höggleik á Korpuvelli helgina 25. - 28. júlí .